السيدة لحرة

لالة عيشة ولّا فاطمة بنت علي بن رشيد العلمي (مزيودة ف 1491 ولّا 1495، توفات ف 1552) لمعروفة ب السيدة لحرة كانت منوارة (قرصانة) و سياسية مغريبية لي حكمات مدينة تطوان من 1515 ولّا 1519 تال 1542. ف الجواجة التانية ديالها كانت مرات السلطان لوطاسي بو لعباس احمد بن محمد. كاتّعتابر السيدة لحرة من اهم الشخصيات النسائية ف لغرب لاسلامي ف لفترة لعصرية. لفترة د حياتها و لكاريير السياسية ديالها تميّزات ب الصراع مابين لعالم لمسيحي و لعالم لاسلامي: لامبراطورية لعتمانية سيطرات على لقسطنطينية ف 1453، الشي لي ادى للطيحة ديال لامبراطورية لبيزنطية؛ لامبراطورية لبرطقيزية بدات كاتغزو لمراسي على لاكوط لغربية ديال لمغريب ف جوايه 1487؛ حروب الترجاع ديال لاندلس رجّعات السيطرة ديال ؤروپا لمسيحية على ايبيريا ف 1492، الشي لي ادى ل ل الطرد ولّا التحول الديني لقسري ديال لمسلمين ف سپانيا. لحرة قسمات السيطرة على لمديطيراني معا لحليف ديالها خير الدين بارباروصا، لي كان منوار عتماني خدّام ف الشرق، ف لوقت لي هيّ كانت خدّامة ف لغرب. ف 1515، كانت هيّ لمرا اللخرة ف التاريخ لاسلامي لي خدات لقب "لحرة" بعدما مات راجلها اللول سيدي لمندري التاني لي كان حاكم تطوان. الجواج ديالها ب راجلها التاني كانت لمرة اللولة ف التاريخ د لمغريب لي تجوّج فيها ماليك برّا لعاصيمة ديالو فاس، حيت السيدة لحرة رفضات باش تخرج من مدينتها تطوان. صغرها و فاميلتها. السيدة لحرة تزادت ف شفشاون ف 1491 ولّا 1495، ف فاميلة مسلمة اندلوسية ارسطوقراطية، لي كانو تطردو ل لمغريب بعدما طاحت غرناطة و ستاقرو ف شفشاون. واليديها هوما علي بن رشيد لعلمي لمؤسس و لامير ديال شفشاون، و لالة زهرة فيرنانديز لي اصلها من ڤيخير دي لا فرانتيرا حدا قادس "Cadiz". فاميلتها من الشرفا و كاتنحادر من لولي الصالح لمتصوف عبد السلام بن مشيش، و منو ل لحسن بن علي. لكاريير. حاكمة ديال تطوان. لحرة كانت مرا دكية، و تعلّمات بزاف د لحوايج ملي كانت كاتعاون راجلها ف لاعمال ديالو. كانت هيّ النايبة ديال لحاكم ب حكم لواقع، حيت راجلها كان كيخليها مكلّفة ب لومور بلاصتو ملي كان كيسافر برّا د لمدينة. ملي توفى ف 1515، السكان ديال تطوان كانو ولّفوها و قبلو بيها حاكمة ديالهم، و عطاوها اللقب ديال "لحرة". لمصادر الصبليونية و لبرطقيزية كيوصفو لحرة بلي كانت "الشريكة ديالهم ف اللعبة الديپلوماسية". كاينين توارخيا كيڭولو بلي لقبول ديالها كا حاكمة من عند التطوانيين يقدر يكون سبابو لولف ديال لاندلوسيين ب لفكرة ديال مرا كاتورت لحكم، بحال ايزابيلا اللولة لقشتالية. وحدين خرين كيڭولو بلي لانشطة ديالها ديال تامنوارت ف لغرب د لميديطيراني، هوما لي خلّاوها تكون حاكمة بدون منازع. ف 1541، قبلات طلب د الجواج من عند السلطان احمد لوطاسي لي سافر من فاس ل تطوان باش يتجوجها. هادي كانت لمرة لوحيدة ف التاريخ لمغريبي لي تجوج فيها سلطان برا لعاصيمة ديالو. السباب ف هادشي، هوّ بلي لحرة مابغاتش تتخلى على الدور ديالها كا حاكمة ديال تطوان ولّا ڭاع حتى تخرج من لمدينة، شي لي ضطر السلطان باش يجي ل عندها. لحرة عيّنات خوها مولاي براهيم وزير ديال السلطان ف فاس، و هادشي خلا لفاميلة ديالها تلعب دور كبير ف توحيد لمغريب ضد لقوى الطالعة ديال سپانيا و لبرطقيز. تامنوارت. السيدة لحرة ماعمرّها نسات ولّا سامحات لايبيريين لمسيحيين على لاهانة ديال الطرد من غرناطة. على ود باش تنتاقم من "لعديان لمسيحيين"، بدات كاتمارس تامنوارت ولّا الجهاد لبحري. فا دارت كونطاكط معا لادميرال لعتماني لمشهور خير الدين بارباروصا. تامنوارت كانت كاتجيب مداخيل سريعة ديال لغنيمة و لفدية ديال لاسرى، و خلات لحلم ديال الرجوع للاندلس مايموتش. كانو لمسيحيين كيحتارموها كا "ماليكة" ديال لبحر لميديطيراني، و حيت كاتقرر ف لمصير و الطلقان ديال لاسرى لبرطقيز و الصبليون. فاطمة لمرنيسي متلا ف كتابها "لماليكات لمنسيات د لاسلام"، دكرات بلي واحد لوتيقة صبليونية ديال 1540 كاتهضر على مفاوضات بينها و بين الصبليون، بعد عملية ناجحة ديال تامنوارت ف جبل الطر لي لمناورا خداو فيها بزاف د لغنائم و لمحابسيا. اللخر د حياتها. حكمات السيدة لحرة 30 عام، حتى دار عليها لوسها محمد لحسن لمندري نقيلاب ف اكتوبر 1542، و فقدات لممتلكات و السلطة ديالها. لحرة مشات موراها ل شفشاون بعدما قبلات لمصير ديالها، و بقات تماك حتى توفات ف 1552.